**Jutalmazás és büntetés**

A jutalmazás és a büntetés ikerpár. A büntetés a gyermeknevelés része, vannak persze olyanok, amelyekkel nem érhető el a nevelési cél, vannak, amelyekkel közvetlenül elérhető, de közvetetten súlyos károkat okoznak.

A büntetések egyik nagy csoportja különösen a gyermekünk számára a *szeretet megvonása, a szeretet elvesztésének félelme.*

A másik csoportba tartoznak a fizikai fájdalmat okozó büntetések, melyek tulajdonképpen a *fájdalom elkerülésének félelmével* tartják vissza a gyermeket.

A szeretet elvesztésétől való félelem csak akkor jöhet létre, ha már van szeretet (érzelmi) kapcsolat, és ezt a kapcsolatot (mert jó) nem szeretné elveszteni a gyermek.

A fizikai büntetés veszélye abban rejlik, hogy az sok esetben nem nevelés, hanem idomítás, még ha látszólag minden esetben beválik.

Akár jutalmazásról, akár büntetésről beszélünk, akár jutalmazunk, akár büntetünk, be kell, hogy valljuk, valamilyen magatartási forma fenntartása, vagy elhagyása érdekében tesszük.

Általában ha valamilyen magatartási formát fenn akarunk tartani, akkor jutalmazunk, ha elhagyását szeretnénk elérni, büntetünk. Tehát szülőként pozitív és negatív megerősítéseket alkalmazunk.

A fizikai büntetésnek két nagy hátránya van, egyrészt a kívánt magatartás általában csak a büntető jelenlétében tart(ható) fent, másrészt a súlyos fizikai büntetés megtöri a gyermekünk akaratát, alattomossá, alázatossá teheti, aki önálló akaratra később nem képes. Az, aki folyamatosan azt éli át minden interakcióban ami megalázásra, az akarat megtörésre mutat mintát, később a problémamegoldása során ennek alapján cselekszik. Ha majd az ő fizikai ereje lehetővé teszi, ugyanazt a magatartás kezdi gyakorolni, amit ő elszenvedett. Megaláz, megtör másokat, akár a szüleit.

Említettem, hogy a szeretet elvesztésének kilátásba helyezése csak akkor lehetséges, ha már létrejött a szeretet kapcsolat. Ha szülőként ezt az eszközt használjuk, figyelnünk kell arra, hogy ezt miként tesszük. Akkor csináljuk jól, ha a gyermek azt érzi, hogy számára nagyon fontosat elveszthet el, amit cselekedete alapján meg is érdemelne, de szerencsére a szeretet nem elveszthető. Amikor a büntetésnek ezt a formáját választjuk, figyelnünk kell arra, hogy a gyerekünk személyiségének csak azt a részét (karaktervonását) büntessük, amelyik ezt valóban meg is érdemli. Soha nem az egész gyermekünk rossz, csak egy cselekedete.

Ezért fontos, hogy a büntetés időzítése, lehetőleg legyen minél *közelebb* a büntetni kívánt magatartáshoz, azon a helyen, és abban az időben megtörténjen. Persze az lenne a leghatékonyabb, ha már a magatartás bekövetkezte előtt a szándék megjelenésének idejében fel tudnánk hívni figyelmét a hibás, büntetendő magatartásra.

Azért fontos, hogy a nem kívánt magatartásra már előzőleg beszélgetés, vagy játék formájában felhívjuk a figyelmét, hogy így a gyermekünk cselekvései előtt dönteni tudjon, mi a helyes és mi a helytelen. Ezzel kerülhetjük el, hogy az „utólagos” büntetéseinkkel ne építsünk ki benne bűntudatot, vagy lelkiismeret furdalást.

A bűntudatos, lelkiismeret furdalásos gyermek, felnőtt az, aki folyamatosan elbukik, de újra és újra elköveti „vétkét”. Belőlük alakulnak ki gyónó gyermekek, felnőttek, ők lesznek azok, akik megígérik, hogy soha többet, aztán mégis újra és újra ugyanazt cselekszik.

Ha valamit a gyermek megcsinál, megdicsérjük. Kérdés, alkalmazzunk-e egyéb külső jutalmat?

Tudnunk kell, hogy leginkább a manuális tevékenység hordoz magában *önjutalmazási* lehetőséget és sikert gyermekünk számára.

Kísérletek bizonyítják, ha a gyermekünk kedvelt és sikeresen végzett tevékenységet külsőleg kezdjük jutalmazni, elveszik a siker örömérzése, és ezzel arányosan romlik a tevékenység iránti motivációja. Tehát, ha a gyermekünknek minden ötösért pénzjutalmat adunk, vagyis külsőleg megjutalmazzuk, a belső öröm sikerélménye egyre jobban elveszik, és ezzel leszoktatjuk a gyermeket a tudásért, a sikerért örömmel folytatott tanulásról.

Egészen más dolog az *ajándékozás*. Az ajándékot azért adjuk, mert nekünk örömet okoz az adás. Az ajándékkal, kérem, ne minősítsük a megajándékozott gyermeket, ezt azért adjuk, mert Ő fontos számunkra, és ezt meg szeretnénk mutatni.

Amíg a jutalmat nevelési céllal adjuk, az ajándékot viszont soha ne adjuk nevelési céllal.

A nevelési céllal gyermekünk veleszületett képességeinek sikerét szülői elégedettségünk jutalmazzuk.

Aranyszabály: a gyerek és szülő között fennálló függőségi viszony kizárja, hogy a siker valódi élmény legyen a szülő odafigyelése, a szülő részvétele, a szülő együttműködése nélkül.

Fogadjuk el ajándékként az élményben, az örömben történő osztozkodás lehetőségét!